Starfsmenn Landhelgisgæslunnar og sjúkraflutningamenn voru meðal þeirra sem aðstoðuðu ökumenn á götum borgarinnar í mars 2013 . mbl.is / Golli „ Því fyrr sem við sendum út tilkynningar , þeim mun betra . Þær hefðu mátt fara út fyrr , en veðrið kom okkur í opna skjöldu , “ sagði Jón Viðar Matthíasson , slökkviliðsstjóri á höfuðborgarsvæðinu , eftir mikinn veðurhvell í mars 2013 . Miðvikudaginn 6. mars það ár fóru samgöngur úr skorðum um allt land þegar lægð gekk inn á landið . Var þetta versti veðurhvellur á höfuðborgarsvæðinu frá árinu 2000 . Verst var ástandið á höfuðborgarsvæðinu þar sem umferðarþunginn var mestur . Aðalleiðir tepptust vegna umferðaróhappa og ökutækja sem ekki komust leiðar sinnar vegna skafrennings og féllu strætisvagnaferðir niður með öllu . Alls voru 64 snjóruðningstæki á götunum . Um 150 til 200 björgunarsveitarmenn voru að störfum á höfuðborgarsvæðinu , auk annars hjálparliðs , m.a. við að aðstoða fólk í ófærðinni . Aðalleiðum út frá höfuðborginni var lokað vegna veðurofsans . Á Vestur - og Norðurlandi var stórhríð en mesta hvassviðrið syðst á landinu þar sem rúður brotnuðu í húsum og bílum . khj@mbl.is